Louise Schack Elholm (V), 2011-05-03:
Socialdemokraterne foreslår i dette beslutningsforslag at afbureaukratisere boligstøtteområdet ved yderligere digitalisering og samkøring af registeroplysninger.
Det vil ifølge Socialdemokraterne gøre det lettere for udsætningstruede borgere at få den boligstøtte, de eventuelt er berettiget til.
Forventningen er, at afbureaukratiseringen således vil mindske antallet af udsættelser.
I Venstre er vi meget optagede af at mindske antallet af udsættelser.
Udsættelser er ikke kun et problem, fordi de udsatte borgere havner i en ustabil og ubehagelig boligsituation i form af enten hjemløshed eller ophold i en midlertidig bolig, udsættelser medfører også store sociale og økonomiske problemer.
De udsatte risikerer f.eks. at få større gæld, de mister et netværk, og deres børn skal skifte skole og mister venner og kammerater.
Derfor er det vigtigt for Venstre at arbejde for at mindske antallet af udsættelser.
Af den grund er jeg også glad for, at vi i Venstre har været med til at give kommunerne en lang række redskaber, der tilsammen sikrer en forebyggende hjælp til de udsætningstruede borgere.
Vi har f.eks. været med til at udvide muligheden for at få flyttehjælp.
Vi har været med til at give mulighed for beboerindskudslån, selv om et tidligere lån ikke er tilbagebetalt.
Vi har været med til at pålægge kommunerne en særlig forpligtelse til at overveje administration af kontanthjælp og social pension, hvis en borger ikke har betalt sin husleje og åbenlyst ikke er i stand til at styre sin økonomi.
Alle disse tiltag og flere til sikrer, at kommunerne så tidligt som muligt bliver opmærksomme på udsætningstruede borgere i en vanskelig økonomisk situation.
På den måde kan vi forhåbentlig undgå udsættelser for en hel del borgeres vedkommende.
Disse redskaber blev aftalt i satspuljekredsen, men efterfølgende måtte ikrafttrædelsen udskydes, da Socialdemokraterne alligevel havde svært ved at beslutte sig for, om de nu var for eller imod denne forebyggende indsats.
Derfor klinger det hult i mine ører, at Socialdemokraterne nu fører sig frem som de store varetagere af de udsætningstruede borgeres interesser og behov.
Dette beslutningsforslag er da heller ikke specielt meget til gavn.
Vi har i Venstre forståelse for, at man ønsker at afbureaukratisere regler og procedurer samt digitalisere boligstøtteområdet, men desværre bærer udformningen af dette beslutningsforslag mest af alt præg af, at man ikke har sat sig ind i emnet.
Boligstøtteområdet er et af de områder, som i efteråret 2012 skal overføres til Udbetaling Danmark.
Dette skulle gerne sikre en mere ensartet og gennemskuelig sagsbehandling.
Desuden skal overførelsen til Udbetaling Danmark ifølge aftalen med KL ske med udgangspunkt i de nuværende sagsbehandlingssystemer og -regler.
Det giver derfor ikke mening at ændre i reglerne på boligstøtteområdet på nuværende tidspunkt.
Så selv om ideen om afbureaukratisering er sympatisk, vil dette beslutningsforslag ikke gavne de udsætningstruede borgere.
Endelig har Socialdemokraterne ikke fremsat noget forslag til finansiering af forslaget.
Hvis Socialdemokraternes vurdering er, at flere vil opnå boligstøtte, må det forventes, at udgifterne til boligstøtte stiger.
Hvordan har Socialdemokraterne tænkt sig at finansiere dette?
På den baggrund må jeg sige, at Venstre ikke kan støtte beslutningsforslaget.
Og da De Konservatives ordfører ikke kunne være her, skal jeg på vegne af De Konservative også sige, at De Konservative heller ikke kan støtte beslutningsforslaget.